Creatii literare - MARILENA PERIJOC

MARILENA PERIJOC

S-a născut pe 2 noiembrie 1973 în Giurgiu. A urmat cursurile Şcolii nr. 4 din oraşul de la malul Dunării şi a absolvit apoi Liceul “Ion Maiorescu” din aceeaşi localitate. Conform propriilor mărturisiri, Marilena Perijoc a moştenit de la mamă dragostea pentru muzică şi literatură, iar de la tată – iubirea pentru pământ şi locurile natale.

Debutul literar s-a produs în 2011 cu volumul “Călător printre stele”, după care au urmat cărţile: “Aripi pierdute” (2011), “Petale de suflet” (2012), “Prin retina sufletului meu” (2013) şi “Litere din nisip” (2014).

Premii obţinute: Menţiune pentru poezie la Concursul de Creaţie Literară “Vara visurilor mele” (2013), Premiul Literar “Marga Dumitrescu Frasinu” pentru volumele “Prin retina sufletului meu” (2013) şi “Litere de nisip” (2015).

BELŞUG PESTE PĂMÂNT

Se-aud colindătorii cântând departe-n satul

Ocolit de zăpadă dar nins cu mult belşug,

Copiii cei voioşi plecaţi sunt cu uratul

La harnici gospodari cu măiestrie-n plug.

Frumoase gospodine au pus acum pe mese

Ce peste an cu trudă au tot agonisit,

Au scos de prin cămară bucatele alese

Primind cu mare cinste pe cel ce-a poposit.

Iubirea se ridică în valuri peste case

Şi sunete de inimi voioase-n dulce cânt.

Şi cerul în lumină steluţele îşi coase,

Belşug şi voie bună cernând peste pământ.

29.12.2013

CEASUL SPART

Am scăpat ceasul fericirii mele

Şi s-a oprit din ticăitu-i fin

Într-un minut aducător de rele

Şi o secundă plină de venin.

Şi cu regret adunând în tăcere

La piese întinse acum pe caldarâm,

Simt coborând un val cald de durere

Cu miros putred de pe alt tărâm.

Aş vrea să-l pot urni din nou la viaţă,

Să mă trezesc în ticăitul său,

Să pot ieşi din astă neagră ceaţă,

Să păcălesc cumva destinul rău…

27.01.2014

SĂ LUPTĂM

În viaţa asta poposim o clipă

Dar avem timp să strângem mult noroi.

De fapte bune nu facem risipă,

Ne afundăm în griji şi în nevoi.

De-am încerca să ne spălăm veşmântul

Şi să urmăm al Cărţii Sfinte har,

În oaza fericirii sufletul

Ne-o demonstra că n-a fost în zadar.

Să ne-ngrijim de viaţa care vine

Acolo timpul nu-l poţi măsura,

Să ne luptăm ca-n ea să fie bine

Şi pe vecie ne vom bucura!

07.05.2014

RĂSPLATA MUZEI

Azi muza ce-ai cântat-o în poezie

Ridică-n cinstea ta cupa-i de vin.

Din sufletul gingaş cu bucurie

Ar vrea să-ţi facă-n dar paharul plin.

Ai arătat-o lumii întregi frumoasă

Cum numai ochiul tău poate vedea.

În gând şi rimă ea, a ta aleasă,

Va străluci mereu precum o stea.

Şi-a hotărât o zi să-ţi dea răsplată

La tot ce generos i-ai oferit.

În faţa ta poete se arată

Frumosul şi valoarea ca un mit.

21.03.2014

HARTĂ A DURERII

Săpat-au lacrimile-n suflet albii,

O hartă scrijelită a durerii.

Şi-n inimă înfipte mii de săbii

Ascultă cântecul înstrăinării.

Singurătatea calea le-o înlesneşte,

Le lasă s-o robească neclipind,

Când în adâncuri întrebarea creşte

Cu picături de dor amestecând.

Uitat-a bietul suflet bucuria,

Trecutul pare aşa de-ndepărtat.

I-a mai rămas din urmă doar tăria

De-a face faţă oricărui oftat.

20.01.2014

IARNA ÎN ŞEDINŢĂ

Mă-ntreb ce-or fi făcut cu ani în urmă,

Căci iarna vine an de an la noi.

Doar cu o lopată şi trimişi de mumă

Scoteau pe toată lumea din nevoi.

Iar astăzi peste noi nepregătiţii

De îşi presară fulgi strălucitori,

Ne-nspăimântăm şi alcătuim petiţii

Şi aşteptăm apoi nepăsători.

S-o convocăm pe iarnă în şedinţă

Să-i arătăm ce drum să înălbească.

Şi doar aşa cântând a biruinţă,

Vom face faţă-n vatra strămoşească.

29.01.2014

CERUL DIN TINE

Caut adânc în oglinda ochilor tăi,

Acolo ascuns stă chipul fericirii.

Iar oamenii se-mpart în buni şi răi

Şi bunii deţin cheia nemuririi.

Reflexia mi-arată o mândră fată

Cu foc în păr şi soare în priviri

Şi faţa-i blândă în roz îmbrăcată

Coboară dintr-un colţ cu amintiri.

Acolo-n cerul ce-i ascuns în tine,

Tabloul poartă pecete din rai.

Şi când tristeţea umbra îşi mai pune

Chem îngerii să îmi cânte din nai.

05.10.2014

Contents